CELEX: 32013D0523(01)
Language: el
Date: 2013-05-22 00:00:00
Title: Εκτελεστική απόφαση της Επιτροπής, της 22ας Μαΐου 2013 , για παρέκκλιση από το κατώτατο όριο που καθορίζεται στον κανονισμό (ΕΚ) αριθ. 1198/2006 του Συμβουλίου για την ενωσιακή χρηματοδοτική συνδρομή όσον αφορά μέτρα ενίσχυσης που προβλέπονται από την Ιταλία για την προσωρινή παύση αλιευτικών δραστηριοτήτων

23.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/3
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Μαΐου 2013
   για παρέκκλιση από το κατώτατο όριο που καθορίζεται στον κανονισμό (ΕΚ) αριθ. 1198/2006 του Συμβουλίου για την ενωσιακή χρηματοδοτική συνδρομή όσον αφορά μέτρα ενίσχυσης που προβλέπονται από την Ιταλία για την προσωρινή παύση αλιευτικών δραστηριοτήτων
   2013/C 143/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας (1), και ιδίως το άρθρο 24 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 24 παράγραφος 2 του κανονισμού (ΕΚ) αριθ. 1198/2006 ορίζει ότι η χρηματοδοτική συνδρομή του Ευρωπαϊκού Ταμείου Αλιείας σε ορισμένα μέτρα ενίσχυσης για την προσωρινή παύση αλιευτικών δραστηριοτήτων δεν μπορεί να υπερβαίνει το 6 % της ενωσιακής χρηματοδοτικής συνδρομής που παρέχεται στον τομέα αλιείας του οικείου κράτους μέλους. Ωστόσο, σύμφωνα με το εν λόγω άρθρο, το κατώτατο όριο 6 % μπορεί να αυξηθεί με απόφαση της Επιτροπής.
            
         
               (2)
            
            
               Στις 19 Οκτωβρίου 2012 η Ιταλία ζήτησε, μέσω του πληροφορικού συστήματος ανταλλαγής δεδομένων, να αυξηθεί το εν λόγω κατώτατο όριο σε 9 % όσον αφορά τα μέτρα ενίσχυσης που χορηγεί η Ιταλία για την προσωρινή παύση αλιευτικών δραστηριοτήτων.
            
         
               (3)
            
            
               Το αίτημα που υπέβαλε η Ιταλία αφορά τη στήριξη από το Ευρωπαϊκό Ταμείο Αλιείας για τη δημόσια ενίσχυση σε αλιείς και ιδιοκτήτες αλιευτικών σκαφών σχετικά με μέτρα προσωρινής παύσης που έχουν θεσπιστεί βάσει του άρθρου 24 παράγραφος 1 σημείο v) του κανονισμού (ΕΚ) αριθ. 1198/2006 σύμφωνα με σχέδια διαχείρισης που εγκρίθηκαν σε εθνικό επίπεδο στο πλαίσιο των μέτρων διατήρησης της Ένωσης, τα οποία προβλέπουν σταδιακή μείωση της αλιευτικής προσπάθειας. Τα εθνικά σχέδια διαχείρισης για τον μεσογειακό στόλο μηχανοτρατών που εγκρίθηκαν στις 20 Μαΐου 2011 προβλέπουν, σύμφωνα με το άρθρο 19 του κανονισμού (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (2), μέτρα για την επιβολή σταδιακών μειώσεων της αλιευτικής προσπάθειας.
            
         
               (4)
            
            
               Η αύξηση του κατώτατου ορίου από 6% σε 9% ζητήθηκε από την Ιταλία, με βάση προηγούμενους διαγωνισμούς και τις απορρέουσες δαπάνες, προκειμένου να εξασφαλιστούν επαρκή κονδύλια για την πρόσκληση υποβολής προσφορών που καλύπτει την περίοδο από το 2013 έως το 2015.
            
         
               (5)
            
            
               Λαμβανομένων υπόψη της κατάστασης κρίσης του συγκεκριμένου στόλου και του αυξημένου αριθμού επιχειρήσεων του στόλου αυτού που παύουν τις αλιευτικές δραστηριότητές τους, η Ιταλία χρειάζεται να επιτύχει και να υπερβεί τους στόχους μείωσης της πλεονάζουσας αλιευτικής ικανότητας που τίθενται στο επιχειρησιακό πρόγραμμα κοινοτικής συνδρομής από το Ευρωπαϊκό Ταμείο Αλιείας στην Ιταλία για την περίοδο προγραμματισμού 2007-2013, που θα προσαρμοστεί μετά την έκδοση της παρούσας απόφασης.
            
         
               (6)
            
            
               Τα κονδύλια για την προσωρινή παύση αλιευτικών δραστηριοτήτων βάσει του επιχειρησιακού προγράμματος κοινοτικής συνδρομής από το Ευρωπαϊκό Ταμείο Αλιείας στην Ιταλία για την περίοδο προγραμματισμού 2007-2013, όπως εγκρίθηκε με την απόφαση της Επιτροπής C(2007) 6792 της 19ης Δεκεμβρίου 2007, έχουν σχεδόν εξαντληθεί και η χορήγηση συμπληρωματικών κονδυλίων για την προσωρινή παύση μέχρι 8% σύμφωνα με τις διατάξεις του κανονισμού (ΕΚ) αριθ. 744/2008 (3) του Συμβουλίου δεν είναι πλέον δυνατή.
            
         
               (7)
            
            
               Η χρηματοδοτική συνδρομή του Ευρωπαϊκού Ταμείου Αλιείας για την προσωρινή παύση αλιευτικών δραστηριοτήτων σύμφωνα με το άρθρο 24 παράγραφος 1 σημεία i) έως vi) του κανονισμού (ΕΚ) αριθ. 1198/2006 θα πρέπει επομένως να αυξηθεί στο 9% κατ’ ανώτατο όριο της ενωσιακής χρηματοδοτικής συνδρομής που παρέχεται στον τομέα αλιείας της Ιταλίας.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Ταμείου Αλιείας,
            
         ΑΠΟΦΑΣΙΖΕΙ:
   Άρθρο μόνο
   Για την Ιταλία, επιτρέπεται υπέρβαση του κατώτατου ορίου 6 % που καθορίζεται στο άρθρο 24 παράγραφος 2 του κανονισμού (ΕΚ) αριθ. 1198/2006 όσον αφορά την ενωσιακή χρηματοδοτική συνδρομή στα μέτρα ενίσχυσης για την προσωρινή παύση αλιευτικών δραστηριοτήτων μέχρι το 9 % της ενωσιακής χρηματοδοτικής συνδρομής που παρέχεται στο εν λόγω κράτος μέλος με την απόφαση της Επιτροπής C(2007) 6792 της 19ης Δεκεμβρίου 2007, υπό την προϋπόθεση ότι το ποσό της ενωσιακής χρηματοδοτικής συνδρομής που υπερβαίνει το κατώτατο όριο 6 % χρησιμοποιείται αποκλειστικά για την υλοποίηση των μέτρων ενίσχυσης για την προσωρινή παύση αλιευτικών δραστηριοτήτων βάσει του άρθρου 24 παράγραφος 1 σημείο v) του κανονισμού (ΕΚ) αριθ. 1198/2006, στο πλαίσιο σχεδίων διαχείρισης που εγκρίθηκαν σε εθνικό επίπεδο δυνάμει του άρθρου 19 του κανονισμού (ΕΚ) αριθ. 1967/2006 του Συμβουλίου για τον μεσογειακό στόλο μηχανοτρατών στις 20 Μαΐου 2011.
   
      Βρυξέλλες, 22 Μαΐου 2013.
      
         
            Για την Επιτροπή
         
         Μαρία ΔΑΜΑΝΑΚΗ
         
            Μέλος της Επιτροπής
         
      
   
   
      (1)  EE L 223 της 15.8.2006, σ. 1.
   
      (2)  ΕΕ L 409 της 30.12.2006, σ. 11.
   
      (3)  ΕΕ L 202 της 31.7.2008, σ. 1.